ཧོར་དའི་ཆིང་ཆུ་ཁུར་དཔོན་དང་།ནང་སོ་དཔལ་ལྡན་གུ་རུས་གཙོ་བྱས་པའི་དད་ལྡན་སྦྱིན་བདག་རྣམས་ཀྱིས་འདུ་ཁང་གི་ནང་རྟེན་དུ་གསེར་སྦྱངས་འབའ་ཞིག་གིས་བྲིས་པའི་རྒྱལ་བའི་བཀའ་འགྱུར་གྱི་གླེགས་བམ་གསར་དུ་བཞེངས།ལོ་དེའི་བོད་ཟླ་བཞི་བའི་ནང་གདན་ས་པ་རོང་བོ་བླ་མ་རིན་ཆེན་བསམ་གྲུབ་དང་ནང་སོ་དཔལ་ལྡན་གུ་རུ་རྣམ་གཉིས་ཀྱིས་ཨ་རིག་ཆོས་རྗེ་ལ་སྟོང་དཔོན་བཞི་གྲོགས་སུ་སྦྲན་ཏེ་ས་ཕྱོགས་སོ་སོར་མངགས་ནས་གྲྭ་རྒྱུན་ཐོ་བཙུན་གྱི་ལུགས་སུ་བསྡུས།སོག་པོ་མཆོད་ཡོན་དུ་འབྲེལ་བའི་འགོ་བཙུགས།ལྔ་བའི་ཚེས་བཅུ་གསུམ་ལ་སྟོང་ཆོས་ལྷ་བཟོ་སོགས་ཀྱིས་རྗེ་ཙོང་ཁ་བའི་སྐུ་བརྙན་སྟོང་རྩའི་གསེར་ཐང་དང་།དུས་གསུམ་སངས་རྒྱས།རྣམ་རྒྱལ་མཆོད་རྟེན་བཅས་བཞེངས་འགོ་བརྩམས་ནས་མི་རིང་པར་ལེགས་པར་གྲུབ་པ་དང་ཆབས་ཅིག་བཀའ་འགྱུར་གསེར་བྲིས་མ་ཡང་ལེགས་གྲུབ་བྱུང་བས།གསར་བཞེངས་ཀྱི་རྟེན་རྣམས་དུས་གཅིག་ཏུ་འདུ་ཁང་གསར་བའི་ནང་དུ་གདན་དྲངས་ཏེ།རོང་བོ་བླ་མ་རིན་ཆེན་བསམ་གྲུབ་དང་།གྲགས་པ་འོད་ཟེར།རོང་བོ་བླ་མ་བཟོད་པ་སོགས་ཀྱིས་དབུ་མཛད་པའི་དགེ་འདུན་མང་གིས་རབ་གནས་མཛད།དེ་ལྟར་རོང་བོ་བླ་མ་བསམ་གཏན་རིན་ཆེན་ནས་བཟུང་རོང་བོ་བླ་མ་རིན་ཆེན་བསམ་གྲུབ་བར་གྱི་གདན་ས་པ་རྣམས་ཀྱིས་ཆོས་སྡེ་འདི་ཉིད་ཆོས་སྲིད་ཟུང་གི་སྒོ་ནས་ལེགས་པར་བསྐྱངས།དེའི་ཁྲོད་ཁྱིམ་པའི་རྟེན་ཅན་གྱི་གདན་ས་པ་ཡང་ཡོད་པར་སྙམ།